Sassa sê oor verval van kaarteArgieffoto Sassa het in ŉ verklaring gesê hy het met Cash Paymaster Services (CPS), die Betalingsvereniging van Suid-Afrika (Pasa) en Mastercard vergader en ŉ ooreenkoms bereik waarvolgens Sassa-kaarte sonder enige probleme gebruik sal kan word ná die vervaldatum van 31 Desember 2017 wat op die kaarte verskyn. Volgens Sassa sal sy kaarte dus by alle handelaars aanvaar word ongeag die vervaldatum wat op die kaarte verskyn. “Die rede hiervoor is dat die tegnologie en die aanvaarding van die kaart binne die nasionale betalingstelsel geen verbeterings benodig nie aangesien dit reeds aangebring is.” Sassa het ook benadruk dat die kaarte met die kleure van die Suid-Afrikaanse vlag steeds die enigste amptelike kaart is en nie deur enige ander kaart vervang kan word nie. Pearl Bengu, uitvoerende hoof van Sassa, het gesê ontvangers van maatskaplike toelae hoef nie meer paniekerig te wees nie aangesien die kwessie uiteindelik opgelos is. “Ons het ooreengekom dat Pasa ŉ kennisgewing aan alle handelaars sal uitreik dat hulle Sassa-kaarte kan aanvaar en dat die kaarte behoorlik sal werk ondanks die vervaldatum op die kaarte.” Bengu het ook die versekering gegee dat die betaling van maatskaplike toelae soos gewoonlik sal voortgaan. Vir enige navrae kontak Sassa by 0800 60 10 11.